Hvad er Fake News?
Fake News er, helt kort forklaret, løgne forklædt som nyheder. Det kan komme fra forskellige kilder og med forskellige formål, men fælles for dem er, at Fake News skabes med et formål om, at manipulere befolkningen til at tro på en opdigtet historie som fakta. Ofte er motivet for at sprede Fake News politisk og/eller økonomisk, men det kan også være blot for at skade en person eller virksomhed for at få hævn.
Netop fordi Fake News fremstår som ‘News,’ altså nyheder, så har historierne større overbevisning, fordi de fleste mennesker tager det, de læser som nyhedsartikler, som sandheden. Nyhedsmedier har, i vores del af verden, stor troværdighed netop fordi vi stoler på, at journalisterne bag er saglige og har lavet deres baggrunds- og faktatjek. I andre dele af verden er man mere opmærksom på nyhedsmediernes sandhedsværdi, netop fordi de ofte er kontrolleret af en korrupt regering.
Udtrykket Fake News leder de flestes tanker hen på Donald Trumps præsidentperiode. Det var et term, der både blev flittigt brugt af præsidenten selv såvel som hans modstandere, og beskyldningerne om at sprede Fake News fløj frem og tilbage mellem Trumps støtter og modstandere.
Men Fake News er et begreb, der går meget længere tilbage i historien end Trumps stormfulde præsidentperiode. Samtidig er Trump langt fra den første, der har brugt Fake News som et politisk greb. Begrebet kan samtidig bruges til at underminere sande nyhedshistorier, hvis historierne eksempelvis er skadelige for en bestemt politisk eller økonomisk agenda.